КIуэкIуэ Юрий: Урысейм и Президент Путин Владимир жиIар дунейпсо политикэм бжьыпэр щызыIыгъ къэралым и пашэм и псалъэщ
Абы зэпкърыхауэ икIи пэжыгъэ нэс хэлъу къигъэлъэгъуащ зэман IэджэкIэ урыс щIыналъэу къекIуэкIа Кърымыр щIыфIэкIуэдауэ щытам и щхьэусыгъуэхэр. Къэралым и Iэтащхьэм къыхигъэщхьэхукIащ 1954 гъэм а щIыналъэри Севастополь къалэри Украинэм щратым а зэманым зекIуэу щыта конституцэ мардэхэр нэрылъагъуу къызэрызэпаудар.
Иджы, зэман пыухыкIа дэкIауэ, икъукIэ тэмэму Путин Владимир зэрыжиIащи, Кърымми Севастополь къалэми «езыхэм я тедзапIэу щыт Урысейм къагъэзэж». Урысей Федерацэм и цIыхухэм я процент 95-м къалъытэ, къигъэлъэгъуащ Президентым, урысу, нэгъуэщI лъэпкъхэм ящыщу Кърымым щыпсэухэм Урысейр къащхьэщыжын хуейуэ.
Налшык къалэм щекIуэкIа республикэпсо пэкIум хэтахэм Кърымымрэ Севастополрэ Урысейм къызэрыхыхьэжыр зэрафIэтэмэмыр жаIащ. Республикэм и цIыху мин бжыгъэм зы жьэу къыхагъэщхьэхукIащ Кърымым щыпсэу лъэпкъхэр зэрыдаIыгъыр икIи абыхэм сыт и лъэныкъуэкIи ядэIэпыкъуну зэрыхьэзырыр. Нобэ дэ тщыщ дэтхэнэ зыри ди Хэкум, тхыдэм и лъэхъэнэ гугъум цIыхубэм я сэбэп зыхэлъхэр зыхъума ди къэрал УнафэщIым иропагэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
